საინფორმაციო შეხვედრა ნიდერლანდური ენის შესწავლისა და სასტიპენდიო პროგრამების შესახებ
2026-02-12 14:00 - 16:00 (Asia/Dubai)
12 თებერვალს, 14:00 საათზე, ილიას სახელმწიფო უნივერსიტეტის ნიდერლანდური ენისა და კულტურის ცენტრი სტუდენტებისთვის ონლაინ გამართავს საინფორმაციო შეხვედრას ნიდერლანდური ენის შესწავლისა და საზაფხულო სასტიპენდიო პროგრამებში მონაწილეობის შესაძლებლობების შესახებ.
ილიას სახელმწიფო უნივერსიტეტის ნიდერლანდური ენისა და კულტურის ცენტრი წევრია გლობალური ქსელისა, რომელიც აერთიანებს 300-ზე მეტ საერთაშორისო ცენტრს. ცენტრის წარჩინებულ სტუდენტებს ყოველწლიურად ეძლევათ შანსი, მოიპოვონ დაფინანსება ნიდერლანდური ენისა და კულტურის საზაფხულო კურსებზე დასასწრებად.
სასტიპენდიო მიმართულებები და პირობები:
საზაფხულო კურსები მოიცავს როგორც ინტენსიურ სასწავლო პროგრამას, ასევე შემეცნებით ექსკურსიებსა და კულტურულ ღონისძიებებს:

ცენტრალური ევროპის უნივერსიტეტები – პროგრამებს უძღვებიან მოწვეული ნიდერლანდელი და ბელგიელი სპეციალისტები. მონაწილეობის მისაღებად სავალდებულოა ენის ფლობის მინიმუმ A2 დონე.
გენტის უნივერსიტეტი (ბელგია) – კურსი „ენა, კულტურა და პროფესია“ განკუთვნილია სტუდენტებისთვის, რომლებიც ფლობენ ნიდერლანდურ ენას მინიმუმ B1 დონეზე.

დაინტერესებული მსურველები შეხვედრაზე გაეცნობიან დეტალურ ინფორმაციას შერჩევის კრიტერიუმებისა და რეგისტრაციის ვადების შესახებ.
შეხვედრის ბმული: https://us05web.zoom.us/j/88052127441
Meeting ID: 880 5212 7441
Passcode: [REDACTED]
სამუშაო ენა: ქართული
დრო: 12 თებერვალი, 14:00 საათი
დასწრება თავისუფალია.
2026

სპექტაკლი „სიყვარულის ბანალურობა“
2026-02-13 20:00 - 22:00
თანამედროვე დრამა 1 მოქმედებად
სპექტაკლი XX საუკუნის ორი ყველაზე მნიშვნელოვანი ფილოსოფოსის, ჰანა არენდტისა და მარტინ ჰაიდეგერის სრულიად არაპლატონური სიყვარულის შესახებ მოგვითხრობს და ერთდროულად მომხიბლავი და შემაძრწუნებელი ისტორიაა. ეს საიდუმლო რომანი 4 წელიწადს გაგრძელდა, მომდევნო 17 წელი ჰაიდეგერსა და არენდტს არანაირი კონტაქტი არ ჰქონიათ, ხოლო შემდეგ, 25 წელზე მეტი ხნის განმავლობაში, მათი სახალხო მეგობრობა ყველასათვის იყო ცნობილი.
რეჟისორი – მამუკა ცერცვაძე
მხატვარი – ნუცა ჭყონია
მუსიკალური გაფორმება – ბეჟან ამირანაშვილი
ტექნიკური რეჟისორი – გვანცა ბიწაძე
მოქმედი პირნი და შემსრულებელნი:
ჰანა არენდტი – ლილი ხურითი
მარტინ ჰაიდეგერი – ანდრია ვაჭრიძე
სტუდენტი ჰანა – მაშო თვალაბეიშვილი
მენდელსონი და მიხაილ ბენ შაკედი – ვატო სანიკიძე
სპექტაკლი დაიდგა თბილისის მერიის ფინანსური ხელშეწყობით
სპექტაკლის ხანგრძლივობაა 1 საათი და 20 წუთი
სპექტაკლის პრემიერა შედგა 2025 წლის 17 სექტემბერს
დრო: 13 თებერვალი, 20:00 საათი
ადგილმდებარეობა: ილიას სახელმწიფო უნივერსიტეტის თეატრი, ილია ჭავჭავაძის გამზირი N32 (უკანა ეზო)

ილიაუნი 20 - ვიკრიბებით ილიაუნისთვის
2026-02-15 18:00 - 20:00
ოცი წელი სწავლის, სწავლების, კვლევის, თავისუფალი აზრის, გამბედაობის, ერთიანობის.
ოცი წელი ერთად ვქმნით თავისუფალ აკადემიურ სივრცეს, სადაც კითხვებს სვამენ, სადაც მეცნიერება არის ძალა და სადაც უნივერსიტეტი მხოლოდ შენობა კი არა – პასუხისმგებლობაა საზოგადოების და ქვეყნის წინაშე.
ვერთიანდებით, რომ დავიცვათ უნივერსიტეტი, დავიცვათ განათლება, დავიცვათ ის იდეა, რომ უკეთესი მომავალი მხოლოდ ცოდნით შენდება.
ვერთიანდებით, რომ გამოწვევებს თვალი გავუსწოროთ და ერთად ვთქვათ: „ამ გზას ვერავინ შეგვაცვლევინებს“.
„რადგან უმეცრებასთან ბრძოლა მხოლოდ მეცნიერებას შეუძლია“.
„საცა ცოდნა არ არის, იქ კაცი არ არის, საცა კაცი არ არის, იქ საზოგადოებაც არ არის, და, საცა საზოგადოება არ არის, იქ არც ხალხია“ (ილია).
15 თებერვალს, 18:00 საათზე, ვიკრიბებით სტუდენტები, კურსდამთავრებულები, პროფესორები ილიას უნივერსიტეტის A კორპუსთან უნივერსიტეტის შენების 20-წლიანი ისტორიის დასაცავად. ერთმანეთის მხარდამხარ ილიაუნის უწყვეტი განვითარების გზა გაგრძელდება.
ჩვენთან ერთად იქნებიან ლექსო რატიანი და LOUDspeakers
Ligamus – ილიაუნი გვაერთიანებს
დრო: 15 თებერვალი, 18:00 საათი
ადგილმდებარეობა: ილიაუნის A კორპუსის ეზო, ი. ჭავჭავაძის გამზ. N32

სანდრო ასათიანის საჯარო მოხსენება „მეცნიერების პოპულარიზაცია თანამედროვე ტექნოლოგიების გამოყენებით“
2026-02-16 16:00 - 18:00
როგორ შეიძლება მზექალა შანიძის უნიკალური კალიგრაფია თანამედროვე ქალაქის აბრებზე აღმოჩნდეს? შეუძლია თუ არა ხელოვნურ ინტელექტს რთული სამეცნიერო სტატია საინტერესო აუდიოპოდკასტად აქციოს ნებისმიერ ენაზე?
სანდრო ასათიანის, ილიას სახელმწიფო უნივერსიტეტის ასოცირებული პროფესორის, მოხსენება სწორედ ამ კითხვებს უპასუხებს და წარმოგიდგენთ ტექნოლოგიური და ჰუმანიტარული მეცნიერებების გადაკვეთის მაგალითებს:

კალიგრაფიიდან ციფრულ შრიფტამდე: მზექალა შანიძის ხელნაწერების გაცოცხლება და მათი პრაქტიკული გამოყენება პუბლიკაციებსა თუ ურბანულ გარემოში;
ხელოვნური ინტელექტი (NotebookLM), როგორც ასისტენტი: სამეცნიერო ტექსტების ტრანსფორმაცია აუდიომიმოხილვებად;
ისტორიის რეკონსტრუქცია: წარსული მოვლენების ვიზუალიზაცია გენერაციული AI ინსტრუმენტებით;
კვლევა კადრში: სამეცნიერო აღმოჩენების დინამიური ვიდეოპრეზენტაციები.

მოხსენება საინტერესო იქნება სტუდენტებისთვის, მკვლევრებისა და ყველასთვის, ვისაც აინტერესებს, როგორ ცვლის თანამედროვე ტექნოლოგიები ცოდნის გაზიარების კულტურას.
ფორმატი: ჰიბრიდული
ონლაინ დასასწრებად გთხოვთ, იხილეთ ზუმის ბმული: https://iliauni-edu-ge.zoom.us/j/81729608519?pwd=[REDACTED]
Meeting ID: 817 2960 8519
Passcode: [REDACTED]
დრო: 16 თებერვალი, 19:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.
2026

საერთაშორისო ვორკშოპი „კოგნიტური და ნეირონული კვლევები ADHD-ის მქონე ბავშვებში“
2026-02-17 12:00 - 18:30
17 თებერვალს, 12:00 საათზე, ილიას სახელმწიფო უნივერსიტეტის G106 დარბაზში გაიმართება საერთაშორისო ვორკშოპი „კოგნიტური და ნეირონული კვლევები ADHD-ის მქონე ბავშვებში“ შოთა რუსთაველის ეროვნული სამეცნიერო ფონდის ფუნდამენტური კვლევებისათვის სახელმწიფო სამეცნიერო გრანტების გამარჯვებული პროექტის „ფსიქოფიზიოლოგიური და ფსიქოლოგიური კორელატების კომპლექსური კვლევა ყურადღების დეფიციტისა და ჰიპერაქტიურობის სინდრომის (ADHD) მქონე ბავშვებში საქართველოში“ ფარგლებში.
პროექტის მიზანია ADHD მქონე ბავშვებში კოგნიტური ინტერვენციის ეფექტურობის დადგენა, კომპლექსური შესწავლა, შემდგომი მონიტორინგი ფსიქოფიზიოლოგიური/ნეიროფიზიოლოგიური და ფსიქოლოგიური მეთოდების იმპლემენტაციით.
კომბინირებული ფსიქოლოგიური და ფსიქოფიზიოლოგიური კვლევები ხელს შეუწყობს ვალიდური ფსიქოლოგიური/ფსიქოფიზიოლოგიური მოდელების შექმნას; გააფართოებს შედეგების მონიტორინგს, რაც აქტუალურია ADHD-ის მქონე ბავშვებსა და მოზარდების კვლევებში.
ახალი თერაპიული სტრატეგიების დანერგვა პირდაპირ არის დაკავშირებული ბავშვებისა და მოზარდების სოციალურ დაცვასა და საზოგადოებაში ინტეგრაციასთან. კვლევის შედეგად შემცირდება სიმპტომების ზრდასრულობაში შენარჩუნების რისკი; ოჯახები და სახელმწიფო დაზოგავს მკურნალობისა და მოვლის ხარჯებს; პედიატრები, ნევროლოგები და ფსიქიატრები მიიღებენ ზუსტ მონაცემებს თავის ტვინის მარეგულირებელი სისტემების დისფუნქციის შესახებ.
აღნიშნული ინფორმაცია კრიტიკულად მნიშვნელოვანია, რათა ადეკვატურად შეფასდეს თავის ტვინის მარეგულირებელი სისტემების დისფუნქციის ხარისხი ყურადღების კონცენტრაციასთან მიმართებით, განსაკუთრებით ყურადღების დეფიციტის მქონე ADHD-ის ასაკობრივ ჯგუფებში, რაც საგულისხმოა პედიატრიასა და ნევროლოგიაში, ნეიროგანვითარების სფეროსა და კლინიკურ ფსიქოლოგიაში, ასევე ბავშვთა ფსიქიატრიაში.
დეტალური ინფორმაციისა და რეგისტრაციისთვის იხილეთ ვებგვერდი: workshopadhd.ge
ფორმატი: ჰიბრიდული
Zoom-ის ბმული: https://bit.ly/4aFSdSt
Meeting ID: 896 1866 7461
Passcode: [REDACTED]
სამუშაო ენა: ქართული
დრო: 17 თებერვალი, 12:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.
პროგრამა.

დოქტორანტ ქრისტინე მარგველაშვილის სადისერტაციო ნაშრომის დაცვა
2026-02-18 15:00 - 17:00
18 თებერვალს, 15:00 საათზე, წიგნის სახლში „ლიგამუსი“ ილიას სახელმწიფო უნივერსიტეტსა და გეორგ-აუგუსტის გიოტინგენის უნივერსიტეტს (გერმანია) შორის ერთობლივი ხელმძღვანელობის (კოტუტელის) ხელშეკრულების ფარგლებში მეცნიერებათა და ხელოვნების ფაკულტეტის სადოქტორო პროგრამის „პოლიტიკის მეცნიერება“ დოქტორანტი ქრისტინე მარგველაშვილი დაიცავს სადისერტაციო ნაშრომს The Role of Religion in Political Transformation process in Orthodox Europe: Case of Georgia and Greece („რელიგიის როლი პოლიტიკური ტრანსფორმაციის პროცესში მართლმადიდებელ ევროპაში: საქართველოს და საბერძნეთის შემთხვევა“).
ერთობლივი პროგრამა დოქტორანტს შესაძლებლობას აძლევს, კოტუტელის პრინციპზე დაფუძნებული მოდელით დაიცვას ნაშრომი და მიიღოს ორმაგი სადოქტორო ხარისხი და ორივე უნივერსიტეტის დიპლომი.
დოქტორანტი ნაშრომში მიზნად ისახავს მართლმადიდებელი ეკლესიების სახელმწიფოსთან ურთიერთობის მოდელის კონცეპტუალიზაციის საშუალებით დესეკულარიზაციის თეორიის ჭრილში შეისწავლოს რელიგიის როლი პოლიტიკური ტრანსფორმაციის პროცესში, კერძოდ, რა გავლენას ახდენს მართლმადიდებელი ეკლესია ელექტორატის მობილიზაციასა და სახელმწიფოებრიობის ფორმირებაზე. ნაშრომი ავითარებს ემპირიულ ჩარჩოს, რომელშიც ეგზისტენციალური საფრთხეები და საბჭოთა გამოცდილება არ წარმოადგენს რელიგიურობისა და ეკლესია-სახელმწიფოს მჭიდრო ურთიერთობის ამხსნელ ცვლადებს, არამედ სახელმწიფოებრიობის დილემას, რომელიც გამომდინარეობს ეკლესიასა და სახელმწიფოს შორის დისკურსიულ ბრძოლაში გამოყენებული ეთნორელიგიური ნაციონალიზმიდან და მართლმადიდებლური ეკლესიის მობილიზაციის ძალას, რომელიც კვებავს მათ ვეტოს მქონე მოთამაშის სტატუსს, წარმოადგენს მართლმადიდებელ ევროპულ სახელმწიფოებში ეკლესიასა და სახელმწიფოს ურთიერთობების ფუნდამენტურ საფუძველს, რასაც საბოლოოდ სიმფონიურ იდეალამდე მივყავართ.
სამუშაო ენა: ინგლისური
დრო: 18 თებერვალი, 15:00 საათი
ადგილმდებარეობა: წიგნის სახლი „ლიგამუსი“ , ი. ჭავჭავაძის გამზ. N32
დასწრება თავისუფალია.
2026

ფოტოგამოფენა „სიტყვები ცეცხლის ალში“ და გამომცემლობა „სიესტის“ „უკრაინული ბიბლიოთეკის“ წარდგენა
2026-02-19 18:00 - 19:00
19 თებერვალს, 18:00 საათზე, ილიას სახელმწიფო უნივერსიტეტში გაიხსნება ფოტოგამოფენა „სიტყვები ცეცხლის ალში“ და გამომცემლობა „სიესტა“ წარადგენს „უკრაინული ბიბლიოთეკის“ სერიით გამოცემულ წიგნებს.
24 თებერვალს რუსეთის მიერ უკრაინის წინააღმდეგ სრულმასშტაბიანი შეიარაღებული აგრესიის დაწყებიდან ოთხი წლისთავისადმი მიძღვნილი ღონისძიება მიზნად ისახავს ქართული და საერთაშორისო საზოგადოების ყურადღების მიპყრობას რუსეთის მიერ უკრაინის წინააღმდეგ წარმოებული ომის ანტიჰუმანურ შედეგებზე და უკრაინისთვის სოლიდარობისა და მხარდაჭერის გამოხატვას.
გამოფენა ასახავს კულტურული გენოციდის ფაქტებს – უკრაინაში ბიბლიოთეკების, გამომცემლობების, ბავშვთა საგანმანათლებლო და სამეცნიერო სივრცეების განადგურებას. ექსპოზიციის მიზანია აჩვენოს, რომ განათლებასა და კულტურაზე თავდასხმები მიზანმიმართული აგრესიის ნაწილია, რომელიც უკრაინულ იდენტობას ებრძვის.
გამომცემლობა „სიესტა“ წარადგენს ქართულ ენაზე თარგმნილ ხუთ უკრაინულ წიგნს.
ღონისძიების ორგანიზატორები: საზოგადოებრივი ორგანიზაცია „ქართულ-უკრაინული პლატფორმა“, უკრაინული სახლი თბილისში, გამომცემლობა „სიესტა“
პარტნიორები: ილიას სახელმწიფო უნივერსიტეტი, უკრაინის საელჩო საქართველოში
დრო: 19 თებერვალი, 18:00 საათი
ადგილმდებარეობა: ილიას სახელმწიფო უნივერსიტეტის G 106 დარბაზი, გ. წერეთლის გასასვლელი N1-3
დასწრება თავისუფალია.
2026

სპექტაკლი „თავისუფალი წყვილი"
2026-02-21 20:00 - 22:00
კომედია 1 მოქმედებად
იუმორით, ირონიითა და პაროდიული სცენებით გაჯერებული კომედია, რომელშიც ცხადად ვხედავთ ორმაგ სტანდარტებს. სპექტაკლი მოგვითხრობს წყვილის ოჯახურ ცხოვრებაზე და გენდერულ ურთიერთობებზე, რომელიც ერთდროულად სასაცილოცაა და დასაფიქრებელიც.
თარგმანი – ვარლამ ნიკოლაძე
დადგმის ხელმძღვანელი – იოანე (ვანო) ხუციშვილი
რეჟისორი – ანუკი ხოშტარია
მხატვარი – ანანო ლიპარტელიანი
კომპოზიტორი – ირაკლი არეშიძე
ქორეოგრაფი – ნანა ბიბილაშვილი
ტექნიკური რეჟისორი – მაკა მეტრეველი
მოქმედი პირნი და შემსრულებელნი:
ანტონია – ნინა ყიფშიძე
კაცი – ბუკა თოლორდავა (რუსთაველის ეროვნული თეატრის მსახიობი)
სპექტაკლი დაიდგა ილიას სახელიმწიფო უნივერსიტეტის სამაგისტრო პროგრამის „ცოცხალი თეატრის ხელოვნება: დადგმა და თამაში“ ფარგლებში
სპექტაკლი დაიდგა ქ. თბილისის მერიის ფინანსური მხარდაჭერით
სპექტაკლის პრემიერა შედგა 2025 წლის 11 ოქტომბერს
სპექტაკლის ხანგრძლივობაა 1 საათი და 15 წუთი
დრო: 21 თებერვალი, 20:00 საათი
ადგილმდებარეობა: ილიას სახელმწიფო უნივერსიტეტის თეატრი, ილია ჭავჭავაძის გამზირი N32 (უკანა ეზო)

აკაკი შანიძის იუბილე და მზექალა შანიძის მიერ გამოცემული წიგნის „აკაკი შანიძისა და ვინფრიდ ბოედერის მიმოწერა“ წარდგენა
2026-02-26 17:00 - 19:00
ვინფრიდ ბოედერი, ცნობილი გერმანელი ქართველოლოგი, ოლდენბურგის უნივერსიტეტის პროფესორი, ილიას სახელმწიფო უნივერსიტეტის საპატიო დოქტორი ჯერ კიდევ გასული საუკუნის 60-იანი წლებიდან დაინტერესდა კავკასიური, განსაკუთრებით კი ქართველური ენებით. სწორედ ამავე პერიოდიდან იწყება ბოედერისა და აკაკი შანიძის მიმოწერა. 1974 წელს საქართველოში პირველად ჩამოსულ ბოედერს სხვა ქართველ მეცნიერებთან ერთად, რასაკვირველია, კონსულტაციას აკაკი შანიძეც უწევდა.
წიგნი აკაკი შანიძისა და ვინფრიდ ბოედერის 1960−1987 წლების მიმოწერაა. ცალკეულ საკითხებზე ორი მეცნიერის კერძო დისკუსიებსა და ქართულ-გერმანული გამოცდილებების უნიკალურ ისტორიას ერთვის ილიას უნივერსიტეტის საპატიო დოქტორის, მზექალა შანიძისა და ვინფრიდ ბოედერის მეუღლის, დორის ბოედერის, მოგონებები.
წიგნი გამოსაცემად მოამზადა მზექალა შანიძემ და დაიბეჭდა ილიას სახელმწიფო უნივერსიტეტის გამომცემლობაში. რედაქტორები: ნინო დობორჯგინიძე, შოთა პაპავა
წიგნს წარადგენს მზექალა შანიძე.
პრეზენტაციის შემდეგ ილიაუნის სტუდენტური კაპელა შეასრულებს აკაკი შანიძის ტექსტზე შექმნილ სიმღერას, რომელიც არაოფიციალურად საქართველოს პირველ ეროვნულ ჰიმნად იქცა.
ტექსტის პირველი პუბლიკაცია: აკაკი შანიძე, ქართული ეროვნული ჰიმნი, პრომეთე N1, გვ. 31-2, 1918.
ფორმატი: ჰიბრიდული
ონლაინ დასასწრებად გთხოვთ, იხილეთ ზუმის ბმული: https://iliauni-edu-ge.zoom.us/j/81729608519?pwd=[REDACTED]
Meeting ID: 817 2960 8519
Passcode: [REDACTED]
დრო: 26 თებერვალი, 17:00 საათი
ადგილმდებარეობა: ილიაუნის თეატრი, ი. ჭავჭავაძის გამზ. N32
დასწრება თავისუფალია.

ილიას სახელმწიფო უნივერსიტეტის სამეცნიერო ფორუმი 2026
2026-03-04 - 2026-03-06
4-6 მარტს ილიას სახელმწიფო უნივერსიტეტი გამართავს ტრადიციულ სამეცნიერო ფორუმს, რომელზეც ფართო საზოგადოებას წარუდგენს უნივერსიტეტის სამეცნიერო ცენტრებისა და ინსტიტუტების მიერ შესრულებული სამუშაოს ანგარიშს.
ფორუმი 4 მარტს, 16:00 საათზე, ნიკო კეცხოველის სახელობის ბოტანიკის ინსტიტუტში გაიხსნება ილიას სახელმწიფო უნივერსიტეტის დაარსებიდან 20 წლის საიუბილეო პროგრამის ფარგლებში. 5 და 6 მარტს, 12:00 საათზე, უნივერსიტეტის G106 დარბაზში უნივერსიტეტის სამეცნიერო ცენტრები და ინსტიტუტები საზოგადოებას წარუდგენენ შესრულებული სამუშაოს ანგარიშს, დასრულებული და მიმდინარე კვლევითი პროექტების შედეგებს, საერთაშორისო თანამშრომლობასა და სამომავლო გეგმებს.
გახსნის ღონისძიებაზე მისასალმებელი სიტყვით წარდგება უნივერსიტეტის რექტორი, პროფესორი ნინო დობორჯგინიძე, რომელიც შეაჯამებს გასული წლის სამეცნიერო მიღწევებს და ისაუბრებს უნივერსიტეტის სტრატეგიულ მიზნებზე.
სამეცნიერო ფორუმი წარმოადგენს აკადემიური საზოგადოების, სტუდენტებისა და დაინტერესებული ფართო საზოგადოებისათვის მნიშვნელოვან პლატფორმას, რომელიც ხელს უწყობს კვლევის შედეგების გაზიარებას, პროფესიულ დიალოგსა და ახალი თანამშრომლობების ფორმირებას.
დეტალური განრიგი იხილეთ თანდართულ ფაილში.
დრო და ადგილმდებარეობა: 4 მარტი,16:00 საათი – ფორუმის გახსნა (ნიკო კეცხოველის სახელობის ბოტანიკის ინსტიტუტი, ბოტანიკის ქ. N1)
5-6 მარტი 12:00 საათი – პრეზენტაციები (ილიას სახელმწიფო უნივერსიტეტი, გ. წერეთლის გასასვლელი N 1-3)
დასწრება თავისუფალია.
2026

სამეცნიერო კონფერენცია „ენისა და მეტყველების თერაპია საქართველოში: ხელოვნური ინტელექტი, კვლევა და პრაქტიკა“
2026-03-07 09:30 - 15:00
7 მარტს, 09:30 საათზე, ილიას სახელმწიფო უნივერსიტეტის G106 დარბაზში საქართველოს ენისა და მეტყველების თერაპევტთა ასოციაციისა (სემთა) და ილიაუნის ბავშვის განვითარების ინსტიტუტის ორგანიზებით გაიმართება ყოველწლიური სამეცნიერო კონფერენცია „ენისა და მეტყველების თერაპია საქართველოში: ხელოვნური ინტელექტი, კვლევა და პრაქტიკა“.
კონფერენცია ეხმაურება ენისა და მეტყველების თერაპიის ევროპულ დღეს და მიზნად ისახავს პროფესიის შესახებ ცნობადობის ამაღლებას, ინტერდისციპლინური თანამშრომლობის წახალისებას, პროფესიული განვითარების ხელშეწყობასა და ადგილობრივ და საერთაშორისო სამეცნიერო მიგნებათა გაზიარებას. კონფერენციის მთავარი თემაა ენისა და მეტყველების თერაპიის ინოვაცია, სიახლეები და მიგნებები. ღონისძიების მონაწილეები:

მოისმინენ ინფორმაციას ადგილობრივ და საერთაშორისო კვლევების შედეგების შესახებ;
მიიღებენ პრაქტიკულ რეკომენდაციებს;
გაეცნობიან სფეროში არსებულ თანამედროვე მიდგომებსა და ინოვაციებს.

კონფერენციის დასასრულს გაიმართება პანელური დისკუსია ენისა და მეტყველების თერაპიაში არსებული გამოწვევებისა და პროფესიის სამომავლო განვითარების პერსპექტივების შესახებ.
სემთას წევრებისთვის 6 მარტს, 16:00 საათზე, ილიას სახელმწიფო უნივერსიტეტის S800 დარბაზში (გ. წერეთლის გასასვლელი N1-3) გაიმართება სპეციალური ვორკშოპი, რომელსაც გაუძღვება ავეიროს უნივერსიტეტის პროფესორი ჟოაო კანოსა დიასი, 20-წლიანი პროფესიული გამოცდილების მქონე ენისა და მეტყველების პორტუგალიელი თერაპევტი.
ინფორმაცია კონფერენციის მომხსენებლებისა და დღის განრიგის შესახებ იხილეთ მიმაგრებულ ფაილში.
დასწრების მსურველებს გთხოვთ, 1 მარტამდე გაიაროთ რეგისტრაცია ბმულზე. გაითვალისწინეთ, ადგილები შეზღუდულია.
კონფერენციის პირდაპირი ტრანსლაცია განხორციელდება ბავშვის განვითარების ინსტიტუტისა და საქართველოს ენისა და მეტყველების თერაპევტთა ასოციაციის ფეისბუქგვერდებზე.
სამუშაო ენა: ქართული
დრო: 7 მარტი, 09:30 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

პანელური დისკუსია „70 წელი 1956 წლის 9 მარტიდან“
2026-03-10 19:00 - 20:00
10 მარტს, 19:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის თანამედროვე საქართველოს ისტორიის სამაგისტრო პროგრამის ორგანიზებით გაიმართება პანელური დისკუსია „70 წელი 1956 წლის 9 მარტიდან“.
1956 წლის 5 მარტს, სტალინის გარდაცვალების 3 წლის თავზე, თბილისში დაიწყო ქართველთა საპროტესტო გამოსვლები ცენტრის ახალი პოლიტიკის გასაპროტესტებლად. აქციის მონაწილეები 1956 წლის 9 მარტს საბჭოთა ჯარებმა დახვრიტეს. დაიღუპა ორასზე მეტი დემონსტრანტი.
დისკუსიის მონაწილეები:
ლევან ავალიშვილი – IDFI
ტიმოთი ბლაუველტი – ილიას სახელმწიფო უნივერსიტეტის პროფესორი
ქეთი სართანია – თანამედროვე საქართველოს ისტორიის სამაგისტრო პროგრამის კურსდამთავრებული, ჰუმბოლტის უნივერსიტეტის დოქტორანტი
ირაკლი ხვადაგიანი – სოვლაბის, საბჭოთა წარსულის კვლევის ლაბორატორიის, მკვლევარი
დისკუსიას მოდერაციას გაუწევს გიორგი კლდიაშვილი – IDFI
სამუშაო ენა: ქართული
დრო: 10 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პროფესორ ჯეიმი ოლსონის საჯარო ლექცია „თანამედროვე ლიტერატურა და ბუნდოვანი ამერიკული ოცნება: გეტსბი და მის მიღმა“
2026-03-13 17:00 - 18:00
13 მარტს, 17:00 საათზე, წიგნის სახლში „ლიგამუსი“ პროფესორი ჯეიმი ოლსონი წაიკითხავს საჯარო ლექციას „თანამედროვე ლიტერატურა და ბუნდოვანი ამერიკული ოცნება: გეტსბი და მის მიღმა“.
ჯეიმი ოლსონი წმ. მარტინის უნივერსიტეტის (ლეისი, ვაშინგტონი, აშშ) ინგლისური ენისა და ლიტერატურის პროფესორი და დეპარტამენტის ხელმძღვანელია. იგი ასწავლის აკადემიურ წერას, თანამედროვე ამერიკულ ლიტერატურას და მსოფლიო ლიტერატურას თარგმანში.
2022-2023 სასწავლო წელს ფულბრაიტის პროგრამის ფარგლებში ასწავლიდა ილიას სახელმწიფო უნივერსიტეტში.
სამუშაო ენა: ინგლისური
დრო: 13 მარტი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ვორკშოპი „აკადემიური წერა და პუბლიკაცია პოსტპლაგიატის ეპოქაში“
2026-03-19 08:00 - 17:00
25 მაისს, 11:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში ილიაუნის დემოგრაფიისა და სოციოლოგიის ინსტიტუტის ასისტენტ-მკვლევარი, დოქტორი ტატიანა სიჭინავა და სანქტ-გალენის უნივერსიტეტის პრივატდოცენტი ელენა დენისოვა-შმიდტი დოქტორის ხარისხის მქონე ახალგაზრდა მკვლევრებისა და დოქტორანტებისთვის გამართავენ ვორკშოპს „აკადემიური წერა და პუბლიკაცია პოსტპლაგიატის ეპოქაში“.
შეხვედრის მთავარი თემებია აკადემიური კეთილსინდისიერება, ხელოვნური ინტელექტის (AI) გამოყენება კვლევაში და ის ტრანსფორმაციები, რომლებიც ციფრულმა ტექნოლოგიებმა აკადემიურ პრაქტიკაში შეიტანა. მონაწილეები გაეცნობიან, როგორ გამოიყენონ AI ინსტრუმენტები პასუხისმგებლიანად, როგორ აირიდონ არაკეთილსინდისიერება და მოერგონ სამეცნიერო ჟურნალების ახალ მოთხოვნებს.
ინტერაქტიული სესიებისა და რეალური მაგალითების მეშვეობით მონაწილეები გაეცნობიან პრაქტიკულ სტრატეგიებს კვლევის ხარისხის შესანარჩუნებლად და საერთაშორისო სამეცნიერო პლატფორმებზე პუბლიკაციების მოსამზადებლად.
ვორკშოპი გაიმართება პროექტის „აკადემიური დარღვევებისა და აკადემიური ეთიკის გამოწვევების გადაჭრა საქართველოში“ ფარგლებში სანქტ-გალენის უნივერსიტეტის (შვეიცარია) ევროპის მმართველობისა და კულტურის ცენტრის (GCE-HSG) მხარდაჭერით.
მონაწილეები შეირჩევიან განაცხადის საფუძველზე: https://bit.ly/4skst4A
განაცხადის წარდგენის ბოლო ვადა: 30 აპრილი
სამუშაო ენა: ინგლისური
დრო: 25 მაისი, 11:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა, S507 აუდიტორია, გ. წერეთლის გასასვლელი N1-3

ფილოსოფიური სემინარი: თორნიკე გოგინაშვილის მოხსენება „ნიკოლოზ ქიზიყელის მიერ სომხურიდან ქართულად თარგმნილი „პერი ჰერმენეიას“ კომენტარი და მისი შედარებითი ანალიზი თომა აქვინელის კომენტარებთან“
2026-03-19 17:00 - 19:00
19 მარტს, 17:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში სავლე წერეთლის ფილოსოფიის ინსტიტუტის ასისტენტ-მკვლევარი, თორნიკე გოგინაშვილი ყოველკვირეული სემინარების ფარგლებში წაიკითხავს მოხსენებას თემაზე: „ნიკოლოზ ქიზიყელის მიერ სომხურიდან ქართულად თარგმნილი „პერი ჰერმენეიას“ კომენტარი და მისი შედარებითი ანალიზი თომა აქვინელის კომენტარებთან“.
მოხსენება ეხება არისტოტელეს ნაშრომის, De interpretatione-ს („პერი ჰერმენეია“) კომენტარის, ნიკოლოზ ქიზიყელის მიერ XVIII საუკუნეში სომხურიდან ქართულ ენაზე შესრულებულ თარგმანს. ნაშრომში განხილულია ხელნაწერთა ეროვნულ ცენტრში დაცული ის უცნობი ავტორის კომენტარი, რომელიც ქიზიყელმა დავით უძლეველს მიაწერა, თუმცა მისი ავტორობა სამეცნიერო ლიტერატურაში დღემდე სადავოა და დამატებით კვლევას საჭიროებს.
კვლევის მთავარი მიზანია ნიკოლოზ ქიზიყელის მიერ თარგმნილი ამ ანონიმური კომენტარის შედარებითი ანალიზი თომა აქვინელის მიერ 1269-1271 წლებში დაწერილ კომენტარებთან, იკვეთება თუ არა ქართულად თარგმნილ ტექსტში აქვინელის თეოლოგიურ-ფილოსოფიური ან ლოგიკური თეორიების კვალი, რაც ახალ შუქს მოჰფენს აღნიშნული კომენტარის წარმომავლობასა და შინაარსობრივ ღირებულებას.
სამუშაო ენა: ქართული
დრო: 19 მარტი, 17:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა (S507 აუდიტორია), გ. წერეთლის გასასვლელი N1-3
დასწრება თავისუფალია.

პროექტის „საბჭოთა წარსულის რეპრეზენტაცია პოსტსაბჭოთა ქართულ მწერლობაში“ შედეგების წარდგენა
2026-03-20 08:00 - 17:00
6 აპრილს, 19:00 საათზე, წიგნის სახლში „ლიგამუსი“ ილიაუნის პროფესორები ლევან ცაგარელი და სალომე პატარიძე დოქტორანტ ნინო ბოკუჩავასთან ერთად წარადგენენ კვლევის „საბჭოთა წარსულის რეპრეზენტაცია პოსტსაბჭოთა ქართულ მწერლობაში“ შედეგებს.
პროექტის მიზანია შერჩეული ლიტერატურული ტექსტების შედარებითი ანალიზის საფუძველზე პოსტსაბჭოთა ხანის ქართულ მწერლობაში საბჭოთა წარსულის რეპრეზენტაციის თავისებურებების შესწავლა და ამ ნარატივების გავლენის გარკვევა ქართული პოსტსაბჭოთა იდენტობის ჩამოყალიბებაზე. კვლევა ხელს უწყობს საზოგადოების მიერ საბჭოთა წარსულის გააზრება-დამუშავების პროცესს, რაც აისახება როგორც საჯარო დებატებში საბჭოთა მემკვიდრეობის შესახებ, ისე კოლექტიური ტრავმების გაცნობიერებასა და გადალახვაში.
პროექტის ფარგლებში გამოიცა სახელმძღვანელო „ლიტერატურა და კოლექტიური მეხსიერება“, მომზადდა პუბლიკაციები ადგილობრივი და საერთაშორისო რეფერირებადი ჟურნალებისთვის და შემუშავდა ორი ახალი სასწავლო კურსის სილაბუსი: შედარებითი ლიტერატურათმცოდნეობის მაგისტრანტებისთვის – „მეხსიერების კვლევები და ლიტერატურა“ (ასისტენტ-პროფესორი სალომე პატარიძე) და ფილოლოგიის დოქტორანტებისთვის – „ტრავმა ლიტერატურასა და კულტურაში: თეორიული პოზიციები და ანალიტიკური მიდგომები“ (პროფესორი ლევან ცაგარელი).
გარდა ამისა ბერლინის ჰუმბოლდტისა და ვენის უნივერსიტეტებში კვლევითი მივლინებების შედეგად მომზადდა ათი სამაგისტრო და სამი სადოქტორო ნაშრომი, რომელთა შესახებაც შეხვედრაზე მკვლევართა გუნდის წევრები ისაუბრებენ.
კვლევა განხორციელდა 2022-2025 წლებში შოთა რუსთაველის საქართველოს ეროვნული სამეცნიერო ფონდის ფუნდამენტური კვლევების სახელმწიფო სამეცნიერო გრანტის (№FR-22-793) ფარგლებში.
სამუშაო ენა: ქართული
დრო: 6 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
2026

ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“
2026-03-20 19:00 - 20:00
20 მარტს, 19:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის ლიტერატურათმცოდნების მიმართულების ორგანიზებით იწყება ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“.
პროექტის მიზანია უახლესი ქართული ლიტერატურის კვლევაში თანამედროვე თეორიული მიდგომების გამოყენების შესაძლებლობის წარმოჩენა. სხვადასხვა თაობის ლიტერატურათმცოდნეთა შორის საუკეთესო კვლევითი პრაქტიკის გაზიარება და აკადემიური სინერგიის შექმნა.
მოწვეული ავტორები საკუთარ ნაწარმოებების შექმნისა და თემატიკის შესახებ ისაუბრებენ. მომხსენებლები კი შერჩეული ავტორების ლიტერატურულ ტექსტებზე მეცნიერულ დაკვირვებებს წარმოადგენენ და მათ თეორიული მიდგომების საფუძველზე გააანალიზებენ.
თემები და ავტორები

ავტობიოგრაფიული და ფოტომეხსიერება – ანა კორძაია-სამადაშვილი, ნინო ხარატიშვილი
ურბანული სივრცის სემანტიკა – არჩილ ქიქოძე
მეხსიერების ადგილები და ომის ტრავმა – ეკატერინე ტოგონიძე, ელენე ჯაფარიძე
სექსუალობა და გენდერი – თამთა მელაშვილი, ქეთი ნიჟარაძე
სხეული და ძალაუფლება – დათო გაბუნია
საბჭოთა რეპრესიები – ზაირა არსენიშვილი (ავტორს წარადგენს სოფიო არსენიშვილი)
დუმილი 90-იანებში – ივა ფეზუაშვილი
არქეტიპული სურათ-ხატები და ფენტეზი – ნატო დავითაშვილი

მოდერატორი – სალომე პატარიძე
ორგანიზატორები – სალომე პატარიძე, თეა თალაკვაძე
სამუშაო ენა: ქართული
დრო: 20 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“ – შეხვედრა არჩილ ქიქოძესთან
2026-03-20 19:00 - 20:00
20 მარტს, 19:00 საათზე, წიგნის სახლში „ლიგამუსი“ ლექციების ციკლის „უახლესი ქართული ლიტერატურა თანამედროვე თეორიული პარადიგმების ჭრილში“ პირველი შეხვედრა გაიმართება არჩილ ქიქოძესთან.
დისკუსიაში მონაწილეობენ შედარებითი ლიტერატურათმცოდნეობისა და ლიტერატურათმცოდნეობის სტუდენტები: ლილი წიქარიშვილი, სალომე ხაჭაპურიძე, მარიამ დიხამინჯია და მარიამ ჩუბინიძე.
პროექტის მიზანია უახლესი ქართული ლიტერატურის კვლევაში თანამედროვე თეორიული მიდგომების გამოყენების შესაძლებლობის წარმოჩენა. სხვადასხვა თაობის ლიტერატურათმცოდნეთა შორის საუკეთესო კვლევითი პრაქტიკის გაზიარება და აკადემიური სინერგიის შექმნა.
მოწვეული ავტორები საკუთარ ნაწარმოებების შექმნისა და თემატიკის შესახებ ისაუბრებენ. მომხსენებლები კი შერჩეული ავტორების ლიტერატურულ ტექსტებზე მეცნიერულ დაკვირვებებს წარმოადგენენ და მათ თეორიული მიდგომების საფუძველზე გააანალიზებენ.
სამუშაო ენა: ქართული
დრო: 20 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

„ვორდპრესის პოპულარიზაცია საქართველოში – პრობლემები და გამოწვევები“ –WordPress Tbilisi Meetup-ის მეხუთე ღონისძიება
2026-03-21 15:00 - 16:00
21 მარტს, 15:00 საათზე, წიგნის სახლში „ლიგამუსი“ WordPress Tbilisi Meetup-ის ღონისძიებათა ციკლის ფარგლებში გაიმართება პანელური დისკუსია „ვორდპრესის პოპულარიზაცია საქართველოში – პრობლემები და გამოწვევები“ WordPress-ის სააგენტოების დირექტორებთან.
დისკუსიის თემები:

სად არის WordPress დღეს საქართველოში?
WordPress ეკოსისტემის სტრატეგიული განვითარება;
შემდეგი ნაბიჯი – WordCamp?!
WordPress და AI – მომავლის სტრატეგიული მიმართულებები.

შეხვედრა ეწყობა WordPressის დეველოპერებისთვის, სააგენტოების წარმომადგენლებისთვის, ფრილანსერებისთვის, ასევე მათთვის, ვისაც აინტერესებს WordPress ის განვითარება და მომავალი საქართველოში.
რეგისტრაციისთვის ეწვიეთ ბმულს: https://shorturl.at/arTuW
ღონისძიებათა ციკლის მიზანია WordPress-ის, ღია კოდის კულტურის, ციფრული განათლებისა და ტექნოლოგიური ინოვაციების განვითარება საქართველოში.
სამუშაო ენა: ქართული
დრო: 21 მარტი, 15:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

დოქტორანტ ნანა იაშვილის ონლაინლექცია „ჩადებული ცხოვრება“: სახლი, ვალი და ფინანსიალიზაცია საქართველოში“
2026-03-24 17:00 - 18:00
24 მარტს, 17:00 საათზე, ვენის უნივერსიტეტის სოციალური და კულტურული ანთროპოლოგიის დეპარტამენტის დოქტორანტი, ნანა იაშვილი ონლაინ წაიკითხავს ლექციას „ჩადებული ცხოვრება“: სახლი, ვალი და ფინანსიალიზაცია საქართველოში.
ღონისძიებაზე მომხსენებელი წარმოადგენს თავისი სადოქტორო პროექტის კვლევით ჩარჩოსა და წინასწარ მიგნებებს. მოხსენება შეეხება საქართველოში კრედიტისა და ვალის სისტემებს, კერძოდ „სახლის ჩადების“ პრაქტიკას. ნაშრომი იკვლევს საცხოვრისის ფინანსურ აქტივად გარდაქმნის პროცესს, სადაც მსესხებლებად როგორც ბანკები, ისე კერძო პირები („მევახშეები“ და „მოგირავნეები“) გვევლინებიან. კვლევაში გაანალიზებულია, როგორ მოქმედებს აღნიშნული პროცესები შინამეურნეობებსა და ადამიანების ყოველდღიურ ცხოვრებაზე.
ნანა იაშვილს სოციოლოგიისა და სოციალური ანთროპოლოგიის მაგისტრის ხარისხი მიენიჭა ცენტრალური ევროპის უნივერსიტეტში (CEU). იგი არის პლატფორმის „ექსტრაქციის ლანდშაფტები: კაპიტალი, ძალადობა და ქალაქი“ გუნდისა და „ურბანული მომავლის გამოწვევების“ აფილირებული წევრი. მისი სადოქტორო კვლევა ვენის უნივერსიტეტში საქართველოში საცხოვრისთან დაკავშირებულ დავალიანებებს ეძღვნება.
სამუშაო ენა: ინგლისური
ფორმატი: ონლაინ (დეტალებისთვის დაუკავშირდით: mariam.darchiashvili@iliauni.edu.ge )
დრო: 24 მარტი, 17:00 საათი (თბილისის დროით)
დასწრება თავისუფალია.

მკვლევარ გიორგი ხეოშვილის მოხსენება „რუსულ რელიგიურ მოდერნიზმში შემუშავებული სქესის თეორიათა ზოგიერთი იდეის რეცეფცია გრიგოლ რობაქიძის შემოქმედებაში“
2026-03-26 17:00 - 18:00
26 მარტს, 17:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში სავლე წერეთლის ფილოსოფიის ინსტიტუტის მკვლევარი გიორგი ხეოშვილი ყოველკვირეული სემინარების ფარგლებში წაიკითხავს მოხსენებას „რუსულ რელიგიურ მოდერნიზმში შემუშავებული სქესის თეორიათა ზოგიერთი იდეის რეცეფცია გრიგოლ რობაქიძის შემოქმედებაში“.
მოხსენება ეხება გრიგოლ რობაქიძის (1880-1962), როგორც XX საუკუნის პირველი ათწლეულების ქართულ კულტურაში მოდერნისტული მხატვრულ-ფილოსოფიური იდეების უმთავრესი გამავრცელებლის, შემოქმედებას. რობაქიძე მიზანმიმართულად ცდილობდა ევროპაში გაფორმებული ამ ახალი მიმდინარეობის დანერგვას ქართული საზოგადოების მხატვრულ ცნობიერებაში.
კვლევის მიზანია, აჩვენოს ვ. როზანოვისა (1856-1919) და ნ. ბერდიაევის (1874-1948) შემოქმედების გავლენა გრიგოლ რობაქიძის ტექსტებზე. აღნიშნული მოაზროვნეები დიდ ადგილს უთმობდნენ სქესის ფენომენის ფილოსოფიურ-რელიგიურ ანალიზს, რაც ქართველი მწერლის მხატვრული შემოქმედებისთვისაც ყოფიერების მითოლოგიურ საფუძვლად და უმთავრეს თემად იქცა. მომხსენებელი შეეცდება წარმოაჩინოს სქესის შესახებ რობაქიძისეული სპეციფიკური განაზრებები და მათზე რუსული რელიგიური მოდერნიზმის ცალკეული იდეების რეცეფცია.
სამუშაო ენა: ქართული
დრო: 26 მარტი, 17:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა (S507 აუდიტორია), გ. წერეთლის გასასვლელი N1-3
დასწრება თავისუფალია.

კავკასიის ეთნობოტანიკის სერია Springer-ის გამომცემლობაში
2026-03-27 18:00 - 19:00
27 მარტს, 18:00 საათზე, ილიას სახელმწიფო უნივერსიტეტის G106 დარბაზში გაიმართება გამომცემლობა Springer-ში გამოქვეყნებული სერიის “Ethnobotany of the Caucasus” (რვატომეული) განახლებული გამოცემის პრეზენტაცია.
ეთნობოტანიკის სერია სხვადასხვა ქვეყნის 44 ავტორმა შექმნა. რვატომეულის მთავარი ავტორები და სერიის რედაქტორები არიან ილიას სახელმწიფო უნივერსიტეტის პროფესორები და ნიკო კეცხოველის სახელობის ბოტანიკის ინსტიტუტის მკვლევრები.
კავკასიის ეთნობოტანიკა პირველი და ჯერჯერობით ერთადერთი საერთაშორისო სამეცნიერო სერიაა გამომცემლობა Springer-ში. მისი დაარსება და წარმატებით განხორციელება ილიას უნივერსიტეტის უმნიშვნელოვანესი სამეცნიერო მიღწევაა. 2018 წელს პროფ. რაინერ ბუსმანის მიერ დაარსებული ეთნობოტანიკის კვლევითი ცენტრი ერთადერთია კავკასიაში, რომელიც რეგიონის უძველეს და უმდიდრეს ეთნომემკვიდრეობას იკვლევს.
სერიის მთავარი რედაქტორი, ილიას სახელმწიფო უნივერსიტეტის პროფესორი რაინერ ბუსმანი, სტენფორდის უნივერსიტეტის მეცნიერთა ინდივიდუალური რეიტინგის მიხედვით მსოფლიოს ყველაზე გავლენიან მკვლევართა 2%-ში შედის.
პროფესორ რაინერ ბუსმანისა და ეთნობოტანიკის კვლევით ცენტრს უკავშირდება საქართველოში ყველაზე მაღალრეიტინგული ჟურნალის “Ethnobotany Research and Applications“ გამოცემა. აღნიშნული ჟურნალი 2018 წლიდან ილიას სახელმწიფო უნივერსიტეტის აფილაციით გამოდის და მისი სკოპუსის ციტირების ინდექსია 3,9 (ჟურნალის ბმული: https://tinyurl.com/2u4hvmat).
კავკასიის ეთნობოტანიკის სერია ეძღვნება ორ გამორჩეულ პიროვნებას, უდიდეს ქართველ მეცნიერს, ილიას სახელმწიფო უნივერსიტეტის ემერიტუს-პროფესორ გია ნახუცრიშვილსა (†) და ბატონ ნიკოლოზ (კოლია) ხეცურიანს, ბაკურიანის ალპური ბოტანიკური ბაღისა და კვლევითი ცენტრის დაუღალავ მცველს.
ვრცლად Springer-ის ეთნობოტანიკის სერიის შესახებ: https://tinyurl.com/3kxdyzym
სამუშაო ენები: ქართული და ინგლისური
დრო: 27 მარტი, 18:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

დოქტორანტ მარიამ ცაავას სადისერტაციო ნაშრომის დაცვა
2026-03-30 17:00 - 18:00
30 მარტს, 17:00 საათზე, ილიას სახელმწიფო უნივერსიტეტის G106 დარბაზში საბუნებისმეტყველო მეცნიერებებისა და მედიცინის ფაკულტეტის მოლეკულური ბიოლოგიისა და ნეირომეცნიერებების სადოქტორო პროგრამის დოქტორანტი მარიამ ცაავა დაიცავს სადისერტაციო ნაშრომს „COVID-19 პანდემიის ხანმოკლე და გრძელვადიანი ეფექტები ძილსა და ფსიქოფიზიოლოგიურ ჯანმრთელობაზე“.
სამეცნიერო ხელმძღვანელები
ილიას სახელმწიფო უნივერსიტეტის პროფესორი ნატო დარჩია და ასოცირებული პროფესორი თამარ ბასიშვილი
სამუშაო ენა: ქართული
დრო: 30 მარტი, 17:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

დოქტორ კონრად შიეკიერსკის მოხსენება „საკრალური ტექსტების აგენტობა და მატერიალურობა სომხურ ქრისტიანობაში“
2026-03-31 17:00 - 18:00
31 მარტს, 17:00 საათზე, ილიას სახელმწიფო უნივერსიტეტის A103 აუდიტორიაში ანთროპოლოგიის კვლევითი ცენტრისა და სოციალური და კულტურული ანთროპოლოგიის სადოქტორო პროგრამის ორგანიზებით ლონდონის სამეფო კოლეჯის დოქტორი კონრად შიეკიერსკი წაიკითხავს მოხსენებას „საკრალური ტექსტების აგენტობა და მატერიალურობა სომხურ ქრისტიანობაში“.
მომხსენებელი განიხილავს სომხური ქრისტიანული წიგნებისა და გრაგნილების სოციალურ ცხოვრებას. ისინი მოქმედებენ როგორც წმინდა საგნები-არსებები (thing-beings) და მიეწერებათ ზებუნებრივი ძალა და აგენტობა (agency), ასევე აქვთ საკუთარი ცხოვრების ისტორია. დოქტ. კონრად შიეკიერსკი მატერიალური რელიგიის შესახებ არსებულ ლიტერატურასა და ეთნოგრაფიულ მაგალითებზე დაყრდნობით უპასუხებს შეკითხვებს: რა არის ეს ტექსტები, რას აკეთებს და როგორ უკავშირდება ისინი ადამიანებს.
განხილული იქნება ფენომენი „სახლის წმინდანებისა“, რომელთაც პატივს სცემენ სომხეთის არაოფიციალურ სალოცავებსა და სომხებით დასახლებულ საქართველოს რეგიონებში.
კვლევა ასევე შეეხება ერევანში მდებარე მატენადარანს (მესროპ მაშტოცის სახელობის ძველი ხელნაწერთა ინსტიტუტი), სადაც დაცული ზოგიერთი რელიგიური ტექსტი ინარჩუნებს ძლევამოსილ საგან-არსებათა ტრადიციულ როლს და, როგორც ეროვნული მემკვიდრეობის ძვირფასი ნიმუში, იზიდავს არა მხოლოდ ვიზიტორებს, არამედ მომლოცველებსაც.
კონრად შიეკიერსკის სოციალური ანთროპოლოგიის დოქტორის ხარისხი მინიჭებული აქვს ლონდონის სამეფო კოლეჯში (თეოლოგიისა და რელიგიური კვლევების დეპარტამენტი). არის რამდენიმე სამეცნიერო გამოცემის თანარედაქტორი, მათ შორისაა: „სომხეთი: თანამედროვე კულტურა ანთროპოლოგიური პერსპექტივიდან“ (2014), „სომხები პოსტსოციალისტურ ევროპაში“ (2016) და ჟურნალის Entangled Religions სპეციალური ნომერი „რელიგია და პანდემია“ (2022).
სამუშაო ენა: ინგლისური
დრო: 31 მარტი, 17:00 საათი
ადგილმდებარეობა: ილიას სახელმწიფო უნივერსიტეტი, A103 აუდიტორია, ი. ჭავჭავაძის გამზ. N32
დასწრება თავისუფალია.

ფილოსოფიური სემინარი − ანა ლომაძის მოხსენება „რა არის გონების აქტი: ობიექტის შემეცნება თუ მასთან თანყოფნა? დუნს სკოტი ადამიანის გონებრივი შესაძლებლობების შესახებ“
2026-04-02 17:00 - 18:00
2 აპრილს, 17:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში სავლე წერეთლის ფილოსოფიის ინსტიტუტის ასისტენტ-მკვლევარი ანა ლომაძე ყოველკვირეული სემინარების ფარგლებში წაიკითხავს მოხსენებას „რა არის გონების აქტი: ობიექტის შემეცნება თუ მასთან თანყოფნა? დუნს სკოტი ადამიანის გონებრივი შესაძლებლობების შესახებ“.
მოხსენება ეხება XIII-XIV საუკუნეების სქოლასტიკოსის, დუნს სკოტის მიხედვით გონების უმაღლეს გამოვლინებას, ინტუიციურ აქტს. ამ დროს გონებას ობიექტი არა შუამავალი „ხატის“, ფორმა-სახის (species intelligibilis), მეშვეობით, არამედ პირდაპირ, უშუალოდ უკავშირდება. ეს პროცესი უბრალოდ ცოდნის მიღება კი არა, არამედ ყოფნის მოდუსია, რომელიც ობიექტთან უშუალო მიმართებას და მასთან ერთად ყოფნას გულისხმობს.
კვლევის მიზანია აჩვენოს, რომ ამქვეყნად ადამიანის გონებას ასეთი პირდაპირი კავშირის დამყარება მხოლოდ თავის აზრებსა და სურვილებთან შეუძლია, ნებისმიერი ცალკეული საგანი კი ადამიანური შემეცნების მიღმა რჩება. როცა გონება საგანთან უშუალო თანყოფნას ვერ ახერხებს, ცოდნის შექმნა მხოლოდ „მეორად გამოსავლად“ გვევლინება.
მომხსენებელი ყურადღებას გაამახვილებს იმაზე, რომ, მიუხედავად გონების შეზღუდულობისა, ობიექტთან უშუალო კავშირი მაინც მიიღწევა ნებელობის მეშვეობით.
სამუშაო ენა: ქართული
დრო: 2 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა (S507 აუდიტორია), გ. წერეთლის გასასვლელი N1-3
დასწრება თავისუფალია.

პროფესორ გიორგი სანიკიძისა და ასისტენტ-მკვლევარ ნიკო ქელბაქიანის მოხსენება „ირანის კრიზისი: მიზეზები, დაპირისპირებულ მხარეთა ინტერესები და მოვლენათა განვითარების სავარაუდო სცენარები“
2026-04-03 16:00 - 18:00
3 აპრილს, 16:00 საათზე, ილიას სახელმწიფო უნივერსიტეტის T102 დარბაზში გ. წერეთლის აღმოსავლეთმცოდნეობის ინსტიტუტის მუდმივმოქმედი სემინარის ფარგლებში გაიმართება სხდომა თემაზე: „ირანის კრიზისი: მიზეზები, დაპირისპირებულ მხარეთა ინტერესები და მოვლენათა განვითარების სავარაუდო სცენარები“.
მოხსენებებს წაიკითხავენ გ. წერეთლის აღმოსავლეთმცოდნეობის ინსტიტუტის დირექტორი, ილიას სახელმწიფო უნივერსიტეტის პროფესორი გიორგი სანიკიძე და აღმოსავლეთმცოდნეობის ინსტიტუტის ასისტენტ-მკვლევარი, ილიაუნის დოქტორანტი ნიკო ქელბაქიანი.
სემინარზე განხილული იქნება კრიზისის გამომწვევი მიზეზები, ირანში ამჟამად არსებული სიტუაცია, დაპირისპირებულ მხარეთა ინტერესები და მოვლენათა განვითარების სხვადასხვა სავარაუდო სცენარი. მომხსენებლები ისაუბრებენ მიმდინარე ომის პოლიტიკურ და ეკონომიკურ მნიშვნელობაზე როგორც რეგიონული, ისე საერთაშორისო თვალსაზრისით.
ყურადღება გამახვილდება ირანის ისლამური რესპუბლიკის მმართველობის სისტემის სპეციფიკასა და იმ ცვლილებებზე, რომლებიც ომმა სისტემის შიგნით გამოიწვია. საუბარი შეეხება ასევე ირანის ოპოზიციურ ძალებსა და მათ პოლიტიკურ მიზნებს როგორც ქვეყნის შიგნით, ისე მის გარეთ.
სამუშაო ენა: ქართული
დრო: 3 აპრილი, 16:00-18:00 საათი
ადგილმდებარეობა: ილიას სახელმწიფო უნივერსიტეტის T102 დარბაზი, ი. ჭავჭავაძის გამზ. N45
დასწრება თავისუფალია.

ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“ – შეხვედრა თამთა მელაშვილთან
2026-04-03 19:00 - 20:00
3 აპრილს, 19:00 საათზე, წიგნის სახლში „ლიგამუსი“ ლექციების ციკლის „უახლესი ქართული ლიტერატურა თანამედროვე თეორიული პარადიგმების ჭრილში“ მეორე შეხვედრა გაიმართება თამთა მელაშვილთან.
დისკუსიაში მონაწილეობას მიიღებენ შედარებითი ლიტერატურათმცოდნეობის მიმართულების სტუდენტები – მაია ლომიძე, ნინი მიქელაძე, გვანცა თულაშვილი, ამავე მიმართულების მაგისტრი მეკო მეტრეველი. თამთა მელაშვილის ტექსტებთან ერთად განხილული იქნება ქეთი ნიჟარაძის შემოქმედება.
პროექტის მიზანია უახლესი ქართული ლიტერატურის კვლევაში თანამედროვე თეორიული მიდგომების გამოყენების შესაძლებლობის წარმოჩენა. სხვადასხვა თაობის ლიტერატურათმცოდნეთა შორის საუკეთესო კვლევითი პრაქტიკის გაზიარება და აკადემიური სინერგიის შექმნა.
მოწვეული ავტორები საკუთარი ნაწარმოებების შექმნისა და თემატიკის შესახებ ისაუბრებენ, მომხსენებლები კი შერჩეული ავტორების ლიტერატურულ ტექსტებზე მეცნიერულ დაკვირვებებს წარმოადგენენ და მათ თეორიული მიდგომების საფუძველზე გააანალიზებენ.
სამუშაო ენა: ქართული
დრო: 3 აპრილი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ორდღიანი საგანმანათლებლო გამოფენა ილიაუნიში
2026-04-04 15:00 - 18:00
ილიაუნი განათლებისთვის, ილიაუნი მეცნიერებისთვის
4-5 აპრილს ილიას სახელმწიფო უნივერსიტეტი გიწვევთ ილიაუნის სამეცნიერო კვლევების, საგანმანათლებლო პროგრამების, კვლევითი ლაბორატორიებისა და რესურსების გამოფენაზე.
გაინტერესებთ

როგორ არის მოწყობილი სამყარო? რას და როგორ ცვლიდა ადამიანი ცოდნით და რისი შეცვლა შეუძლია მომავალში?
როგორ ვიკვლიოთ/დავიცვათ უმდიდრესი კულტურული და ენობრივი მემკვიდრეობა?
როგორ ვიკვლიოთ/შევინარჩუნოთ ჩვენი უნიკალური ბიომრავალფეროვნება?
როგორ მოქმედებს კლიმატის ცვლილება ჩვენს გარემოსა და ჯანმრთელობაზე?
როგორ ავირიდოთ დაავადებების განვითარება და გართულება? რატომ შეიძლება იყოს გარემო ჩვენთვის მავნე და როგორ შეგვიძლია შევამციროთ რისკი?
როგორ ვიყენებთ თანამედროვე ტექნოლოგიებს კვლევასა და სწავლებაში?

ამ კითხვებზე საპასუხოდ გაეცანით უახლეს კვლევებს ილიაუნის მაღალტექნოლოგიურ ლაბორატორიებსა და სახელოსნოებში პროფესორ-მასწავლებლებთან და სტუდენტებთან ერთად.
აირჩიეთ თქვენთვის საინტერესო ლაბორატორია/საგანმანათლებლო ტური ილიაუნის პროფესორებისა და სტუდენტების მეგზურობით.
კვლევითი ლაბორატორიები

საქართველოსა და კავკასიის მყინვარული სისტემები, გლობალური კლიმატური ცვლილებების საშიშროებები (გლაციოლოგიური ცენტრი);
ბუნებრივი კატასტროფები, სეისმური საფრთხეები და უწყვეტი მონიტორინგის სისტემა (დედამიწის შემსწავლელი მეცნიერებების ინსტიტუტი და სეისმური მონიტორინგის ეროვნული ცენტრი);
შავი ზღვის ეკოსისტემა, მაღალმთის ეკოლოგია (ბოტანიკის ინსტიტუტი, ზოოლოგიის ინსტიტუტი, ეკოლოგიის ინსტიტუტი, ილიაუნის კვლევითი გემი „წმინდა ილია“);
გარეულ ცხოველთა და გადამფრენ ფრინველთა ინფექციები, ადამიანის პათოგენები (ადამიანის პათოგენების კვლევის ლაბორატორია, გარეულ ცხოველთა დაავადებების კვლევითი ცენტრი, მოლეკულურ-გენეტიკური ლაბორატორია);
ადამიანის ჯანმრთელობა და მისი პრობლემების მიზეზის დადგენა (მედიცინის და საზოგადოებრივი ჯანმრთელობის ინსტიტუტი, ძილ-ღვიძილის ლაბორატორია, ქიმიური ბიოლოგიის ინსტიტუტი);
ცხოველთა ქცევა (ეკოლოგიის ინსტიტუტი, ზოოლოგიის ინსტიტუტი);
ხეები და მათი კვლევა, მონიტორინგი (დენდროლაბი);
კვების პროდუქტების უსაფრთხოება (გენმოდიფიცირებული ორგანიზმების დეტექციისა და ქიმიური ტოქსიკურობის შეფასების ლაბორატორია);
ასტრონომია და ასტროფიზიკა (კოსმოსური კვლევების ცენტრი);
ასევე, ფიზიკის, ქიმიის, ბიოქიმიის, ფიზიოლოგიის, ზოოლოგიის, მოლეკულურ-გენეტიკური და სხვა ლაბორატორიები.

ტექნოლოგიური და სასწავლო სივრცეები

ილიაუნის ტექნოლოგიის სკოლა – ილიაუნის ტექნოლოგიის სკოლის კომპიუტერული და ელექტრული ინჟინერიის, სტუდენტური დიზაინის, ჰიდრავლიკის, სტრუქტურული და გეოტექნიკური ლაბორატორიები;
საუნივერსიტეტო მონაცემთა ანალიზის ცენტრი –საქართველოში ერთადერთი ცენტრი მოცულობითი მონაცემების დამუშავების, ხელოვნური ინტელექტის ტექნოლოგიების შექმნის და დანერგვის მიმართულებით;
SALiS-ის საბუნებისმეტყველო განათლების კვლევითი ცენტრი და სასწავლო ლაბორატორია – თანამედროვე სენსორული ტექნოლოგიებით აღჭურვილი სივრცე, სადაც ილიაუნის ფიზიკის, ბიოლოგიისა და ბუნებისმეტყველების მომავალი მასწავლებლები ეუფლებიან საბუნებისმეტყველო მეცნიერებების სწავლების ინოვაციურ მეთოდებს;
ფაბლაბი – ინოვაციური სამრეწველო და ტექნოლოგიური ლაბორატორია, აღჭურვილი თანამედროვე ციფრული ტექნოლოგიებით, 3D პრინტერებით, ლაზერული მჭრელით და სხვა დანადგარებით;
უნილაბი – ინოვაციური ტექნოლოგიების კიბერლაბორატორია სასწავლო კურსებითა და პროფესიული აქსელერაციის პროგრამებით.

ჰუმანიტარული და ინტერდისციპლინური კვლევები

შავი ზღვისა და კავკასიის კულტურული სემანტიკის კვლევა – ილიაუნის საპრეზენტაციო სივრცეში პროფესორები ისაუბრებენ კულტურული მემკვიდრეობის ძეგლების დაცვის, არქეოლოგიური აღმოჩენების, შავი ზღვისა და კავკასიის კულტურული სემანტიკის კვლევების და სხვა მიღწევების შესახებ (G106 დარბაზი);
ციფრული ჰუმანიტარიისა და ქართველოლოგიის სახელოსნო – ნახავთ, როგორ იქმნება უმდიდრესი ქართული და ქართველური ენების ციფრული ტრანსფორმაციის ინსტრუმენტები, ენის კორპუსები და ბუნებრივი თანამედროვე მე-4 დონის ციფრული გამოცემები, გაეცნობით უახლეს ქართველოლოგიურ კვლევებს, პროსოპოგრაფიულ და სხვა მონაცემთა ბაზებს, მათი შექმნის მეთოდოლოგიას;
EMLEX – ლექსიკოგრაფიის სტენდი – გსმენიათ, რომ ევროპის შვიდ უნივერსიტეტში ამჟამად სულხან-საბა ორბელიანის ნაკადი სწავლობს? გაინტერესებს, როგორ შეგიძლიათ ისწავლოთ ევროპული ლექსიკოლოგიის სამაგისტრო პროგრამაზე და მიიღოთ თანამედროვე განათლება ილიას უნივერსიტეტსა და პარტნიორ ევროპულ უნივერსიტეტში? გაინტერესებთ, როგორ იქმნება თანამედროვე ქართული ტერმინოლოგია, ეწვიეთ EMLEX-ის სტენდს;
ლიტერატურისა და კინოს კუთხე – მათთვის, ვისაც უყვარს კინო და ლიტერატურა: რა წავიკითხოთ, როგორ ვუყუროთ კინოს (G კორპუსის ფოიე);
უმაღლესი კვლევების ცენტრი – აკადემიური დისკუსიების სივრცე კულტურის, ისტორიის, პოლიტიკის, დემოკრატიის, ადამიანთა უფლებების და პრაქტიკული ფილოსოფიის შესახებ (S კორპუსი, დარბაზი 800).

სამეცნიერო გამოცემები
სამკითხველო სივრცეში გაეცნობით ცნობილი ევროპული საუნივერსიტეტო გამომცემლობების: შპრინგერი, ბრილი, ბრეპოლსი სამეცნიერო კვლევების სერიებს და ასევე ილიაუნის გამომცემლობის მონოგრაფიებსა და სამეცნიერო ჟურნალებს.
ქართულენოვანი საგანმანათლებლო პროგრამები, ერთობლივი და ორმაგი ხარისხის საერთაშორისო პროგრამები

ილიაუნის პროფესორები და კურსდამთავრებულები მოგიყვებიან საგანმანათლებლო პროგრამების შესახებ, რატომ არის ეს პროგრამები გამორჩეული და რას გამოიწვევს მათზე მიღების შეზღუდვა;
ერთობლივი და ორმაგი ხარისხის საერთაშორისო პროგრამების სტენდზე ნახავთ 19 მიმართულების პროგრამებს, რომელთაც ილიაუნი აშშ-ის და ევროპის (გერმანია, ავსტრია, საფრანგეთი, დიდი ბრიტანეთი, ესპანეთი, ბელგია, იტალია, პორტუგალია, უნგრეთი) ცნობილ უნივერსიტეტებთან თანამშრომლობით ახორციელებს.

თარიღი: 4 აპრილი, 15:00-18:00 საათი, 5 აპრილი, 15:00-17:00 საათი
ადგილმდებარეობა: ილიას სახელმწიფო უნივერსიტეტის T (ტექნოლოგიური), G და E კორპუსები (ი.ჭავჭავაძის გამზ N45)
დასწრება თავისუფალია.

დოქტორ ნატალია პაულოვიჩის ონლაინმოხსენება „ყოველდღიური ცხოვრების ეკოლოგია: ადგილობრივი კვების პრაქტიკები გარემოსდაცვითი საფრთხეების პირობებში რაჭა-ლეჩხუმისა და ქვემო სვანეთის რეგიონში“
2026-04-07 17:00 - 18:00
7 აპრილს, 17:00 საათზე, ილიას სახელმწიფო უნივერსიტეტის ანთროპოლოგიის კვლევითი ცენტრისა და სოციალური და კულტურული ანთროპოლოგიის სადოქტორო პროგრამის ორგანიზებით დოქტორი ნატალია პაულოვიჩი ონლაინ წაიკითხავს მოხსენებას „ყოველდღიური ცხოვრების ეკოლოგია: ადგილობრივი კვების პრაქტიკები გარემოსდაცვითი საფრთხეების პირობებში რაჭა-ლეჩხუმისა და ქვემო სვანეთის რეგიონში“.
მოხსენება დაფუძნებულია მომავალ სამეცნიერო პროექტზე, რომელიც შეისწავლის, თუ როგორ უმკლავდება დარიშხანით დაბინძურებულ ტერიტორიებზე (რაჭა-ლეჩხუმსა და ქვემო სვანეთში) მცხოვრები მოსახლეობა გარემოსდაცვით საფრთხეებს ყოველდღიურ ცხოვრებაში.
კვლევის მთავარი ფოკუსია საკვების მოპოვების, მომზადებისა და მოხმარების პრაქტიკები, აგრეთვე ადგილობრივი მოსახლეობის მიერ ეკოლოგიური კრიზისისა და ტოქსიკურობის აღქმა.
დოქტორი ნატალია პაულოვიჩი პოლონეთის მარია გჟეგოჟევსკას სახელობის უნივერსიტეტის ასისტენტ-პროფესორია. მისი სამეცნიერო სპეციალიზაცია მოიცავს გენდერის კვლევებს, კვების ანთროპოლოგიასა და სოციოლოგიას, აგრეთვე აღმოსავლეთ ევროპის კვლევებს. 2018 წელს მან პოლონეთის მეცნიერებათა აკადემიაში სოციოლოგიის დოქტორის ხარისხი მოიპოვა. საველე სამუშაოებს ახორციელებდა საქართველოსა და ბელარუსში. ავტორია არაერთი სამეცნიერო პუბლიკაციისა და წიგნისა „აგენტობის გემო: კულინარია, გენდერი და სოციალური ცვლილება საქართველოში“ (Palgrave MacMillan, 2025).
ფორმატი: ონლაინ
სამუშაო ენა: ინგლისური
დრო: 7 აპრილი, 17:00 საათი
დასწრება თავისუფალია.
ლექციაზე დასწრების მსურველები დაუკავშირდით ორგანიზატორს ელფოსტაზე: mariam.darchiashvili@iliauni.edu.ge

DSP myPlayground - AI-სთან ინტეგრირებული DSP მიკროპლატფორმა
2026-04-08 13:00 - 14:00
8 აპრილს, 13:00 საათზე, ილიას სახელმწიფო უნივერსიტეტის T201 ლაბორატორიულ სივრცეში დავით ჩხაიძე გამართავს პრეზენტაციას: „DSP myPlayground – ხელოვნურ ინტელექტთან ინტეგრირებული, ციფრული სიგნალების დამუშავების (DSP) მიკროპლატფორმა“.
პრეზენტაციის მიზანია, სტუდენტებში სისტემური აზროვნების განვითარება, რაც განხორციელდება შემდეგი ციკლის საფუძველზე:
არქიტექტურა → მოდელირება → შედეგი → ანალიზი.
ასეთი მიდგომით, AI ამცირებს კოდის წერის ტექნიკურ ბარიერს და სტუდენტებს საშუალებას აძლევს ფოკუსირდნენ სისტემის პროექტირებასა და მიღებული მონაცემების კრიტიკულ ანალიზზე.
პრეზენტაციას გაუძღვება ბიზნესის, ტექნოლოგიისა და განათლების ფაკულტეტის ტექნოლოგიის სკოლის კომპიუტერული და ელექტრული ინჟინერიის ლაბორატორიული სივრცეების ხელმძღვანელი დავით ჩხაიძე.
სამუშაო ენა: ქართული
დრო: 8 აპრილი, 13:00 საათი
ადგილმდებარეობა: ილიას სახელმწიფო უნივერსიტეტის T201 ლაბორატორიული სივრცე, ი. ჭავჭავაძის გამზ. N45
დასწრება თავისუფალია.
